Jouluharttaus Pohjas-Hålogalannin seurakunnin lehđile 2018

Jumala meiđän kansa.

Se tapattui piian nuoin 750 vuotta ennen Jeesuksen syntymää: Juudan (Israelin eteläosa) kunningas puhhuu Jesaja-profeetan kansa. Kunninkhaala oon poliittissii probleemii, ja oon riitelemässä Isralelin valtakunnan kansa pohjasessa, samhaan aikhaan ko hän pölkkää asyrialaisista öystälä. Jesaja ehđottaa Ahasile ette hän pyytäis merkkii Herra Jumalalta, mutta Ahas ei halluu tahtoot merkkii Jumalalta. Mutta merkki tullee kuitenki, ja profeeta sannoo kunningas Ahasile: "Sentähđen Herra itte tullee antamhaan teile merkin: Katto, se nuori tytär tullee raskhaaksi ja synnyttää pojan, ja hän anttaa pojale nimen Immanuel." (Jesaja 7,14).

Kunningas Ahasen ja Juudan poliittiset probleemit ei loputa. Mutta merkki minkä kunningas sai, seuraa häntä ja kanssaa monta sattaa vuotta etheenpäin.

Immanuel merkittee: Jumala meiđän kansa.

Ko Jeesus synttyy nuoin 750 vuotta jälkhiin, met näjemä selvii yhđistyksii sinne. Sillä ko enkeli muistelee Jousepile ette hänen kihlattu, Maaria, oon raskhaana, ja enkeli muistuttaa hänele kunningas Ahasin luppauksesta, ja ette lapsi pittää saađa nimen Immanuel (Matt. 1,23).

Ja sitte äkkii oon joulut nuoin 2750 vuotta siitä jälkhiin ko Jesaja sai net ihmeeliset ja fantastiset tervheiset.

Joulun pääsanoma oon juuri se ette Jumala oon meiđän kansa. Jumalasta tullee ihminen. Jeesuksen syntymä merkittee ette se jumalalinen saapi inhimilisen haamun, niin ette se pikku lapsi soimessa samhaan aikhaan oon sekä Jumala ette ihminen. Tämä oon se mitä met sanoma inkarnasuuniksi.

Met juhlima vielä joului joka vuosi, sillä Jumala oon vielä meiđän kansa. Jumala oon vielä meilä täälä mailmassa. Hän oon meiđän kansa, hän oon osa meistä. Hän oon meiđän elämässä hänen jumalalisen likiolon kautta.

Met emmä tunne hänen likiolloo koko aijan. Mutta joskus met tunnema jotaki siitä. Muutamat meistä tunnema kovin ette met olema Jumalan likelä ko olema kirkossa ja rukkoushuonheessa, ko kuulema Jumalan sannaa, ko laulama ja rukkoilema häntä. Met tunnema hänen likiolloo kastheessa, ko panema koko lapsen elämän kaikkivaltihaan käshiin. Met tunnema sen ehtoolisessa ko Jeesuksen ruumhiin ja veren annethaan meile. Ja monet meistä tunnema kansa kovin Jumalaa ko olema luonnossa.

Paljot ei jakseta iloita joulhuin sillä ko elämä oon muuttunu niin vaikkeeksi. Paljot ei tunneta mithään jumalalista likiolloo. Mutta met saatama kuitenki kuulla ja lukkeet sanomaa ette Jumala oon meiđän kansa, ja sen sijaksi: joulun sanoma tahtoo ette met annama toinen toisele sen hyvyyđen minkä Jumala anttaa meile.

Paras lahja mitä met saatama anttaat, oon apu ihmisile joila oon vaikkeuksii, oltais ko net likelä meitä tahi kaukana.

Ja se koskee kaikkii: Jumala oon tullu tänne meile, ja met tulema ottamhaan häntä vasthaan ilossa ja uskossa.

Siunattui joului kaikile teile!

Olav Øygard

pispa